ToekomsVenster: Dis die hasies wat die blomme verniel(Foto: Michael Probst, AP) “Wees geduldig met mekaar en vergewe mekaar as die een iets teen die ander het. Soos die Here julle vergewe het, moet julle mekaar ook vergewe.” – Kolossense 3:13 (AFR83) Ek en my vrou, Suzette, het verskillende idees oor tuinmaak. Sy hou van struktuur en dissipline in ŉ tuin. Die groot goed agter en die kleintjies voor. Wat bymekaar hoort moet by mekaar bly. Gestruktureerd, effens formeel en baie, baie netjies. Ek hou van ŉ kleurvolle chaos. As ek my hand op ŉ steggie lê, word hy geplant waar daar nog ŉ opening is. Solank dit groei en gelukkig vertoon, is dit vir my genoeg. Ek dreig letterlik al jare om Namakwalandse Daisies te plant, maar is telkens te laat. Hierdie jaar was ek op my stukke. Richard, ons tuinargitek, kry opdrag om ŉ beskeie paar sentimeters rondom die grasperk voor te berei vir ŉ gawe laning van dié blommetjies. Terwyl ons besig is, laat ons ŉ paar pronkertjies op strategiese plekkies agter. Ek hou die petalje met belangstelling dop en kan nie wag dat die eerste spruitjies hul verskyning maak nie. Een oggend vra sy of ons nou jou wrintiewaar die wêreld vol blomme geplant het. Skuldig, wat kan ek sê, maar niks minder trots dat hierdie lente my nie sonder kleur gaan vang nie. Ons het drie hasies, een grys, een wit en een swart wat dikwels op ons sypaadjie kuier. In die week vestig sy my aandag daarop dat die hasies in my, darem nou goed uitgeblomde, Daisies ingevaar het. Klaarblyklik is die blommetjies heerlik. Ek keer vir ŉ vale vir die pronkertjies wat nog tot wasdom moet kom. Dit is die klein jakkalsies wat die wingerde verniel, word gesê. Hier by ons, is dit die hasies. Daar is dikwels iets wat knaag. Solank jy dit nie aanspreek en hanteer nie, word dit naderhand onhanteerbaar. Ek praat van onvergewensgesindheid, haatdraendheid, vooroordeel en agterdog. Ek verwys na vrees, jaloesie en afguns, onmin en slegte maniere. Dit wat ander jou aandoen en dit wat jy ander aandoen. Gaandeweg is die blomme, die belofte, daarmee heen. Al wat oorbly is die stokkerige herinneringe van dit wat was en dit wat moes wees. Wat is die hasies besig om in jou tuin op te vreet en wat gaan jy daaraan doen?